Na osnovu člana 166 Zakona o lokalnoj samoupravi ("Službeni list CG", br. 02/18, 34/19 i 38/20) i člana 43 stav 1 tačka 2 Statuta Opština Bar ("Službeni list CG - opštinski propisi", broj 37/18), Skupština Opština Bar, na sjednici održanoj dana 08.07.2021. godine, donijela je

ODLUKA

o učešću lokalnog stanovništva u vršenju javnih poslova

I OPŠTE ODREDBE

Član 1

Ovom odlukom uređuju se oblici, subjekti, postupci, rokovi i način učešća lokalnog stanovništva (u daljem tekstu: građani) u vršenju javnih poslova, sadržina izvještaja o uspješnosti postupka i druga pitanja od značaja za aktivnosti lokalnog stanovništva u donošenju odluka.

**Clan 2**

Pod javnim poslovima u smislu ove odluke smatra se donošenje planova i programa razvoja opštine, urbanističkih projekata, budžeta i opštih akata kojima se uređuju prava i obaveze građana, kao i javni poslovi u kojima građani ostvaruju prava ili izvršavaju obaveze utvrđene zakonom.

Organi lokalne samouprave i organi lokalne uprave (u daljem teksu: organi opštine), dužni su da obezbijede da građani, pravna lica, nevladine organizacije i drugi zainteresovani subjekti budu blagovremeno informisani o svim pitanjima od značaja za njihov život i rad.

Član 3

Svi izrazi koji se u ovoj odluci koriste za fizička lica u muškom rodu podrazumijevaju iste takve izraze za fizička lica u ženskom rodu.

II OBLICI UČEŠĆA

Član 4

Nadležni organ lokalne uprave (u daljem tekstu: obrađivač akta) dužan je da prilikom planiranja donošenja akta utvrdi medija plan.

Medija plan sadrži: načine i postupke učešća lokalnog stanovništva u vršenju javnih poslova, oblike, subjekte, rokove i strukturu izvještaja.

Obrađivač akta će prije utvrđivanja nacrta akata iz člana 2 ove odluke, obezbjediti učešće građana u obliku prethodnog konsultovanja.

Izuzetno od odredbe stava 1 ovog člana, učešće građana u pripremi i donošenju planskih dokumenata iz nadležnosti lokalne samouprave vrši se u skladu sa posebnim zakonom kojim je regulisano planiranje prostora i izgradnja objekata, ukoliko je tim zakonom posebno regulisano ovo pitanje.

Član 5

Obrađivač akta će prije pristupanja izradi akta informisati građane o pristupanju izradi i donošenju akta putem: lokalnog javnog emitera, internet stranice Opštine, tabli za obavještavanje kod organa uprave i u mjesnim zajednicama, na društvenim mrežama, ili na drugi pogodan način, u skladu sa medija planom.

Obrađivač može primjeniti druge mehanizme informisanja (informator, priručnik, bilten, brošuru, vodič, sastanke, tribine i sl.) u skladu sa medija planom .

Član 6

Konsultovanje sa građanima sprovodi se prije pristupanja izradi akta (prethodno konsultovanje) i u postupku utvrđivanja predloga, odnosno donošenja akta (javna rasprava).

Član 7

**Prethodno konsultovanje** sprovodi se radi ispitivanja stavova građana po pitanjima koja se tim aktom uređuju.

Ispitivanje stavova građana može se vršiti putem: ankete ili upitnika u pisanoj i elektronskoj formi, javnog poziva za dostavljanje pisanih predloga građana ili na drugi pogodan način.

Izuzetno od odredbe stava 1 ovog člana, prethodno konsultovanje nije obavezno u slučaju pristupanja izmjenama i dopunama akta kojima se vrši njegovo formalno usklađivanje sa zakonom.

Anketu ili upitnik priprema i obrađuje obrađivač samostalno ili u saradnji sa stručnom organizacijom i ista se na adekvatan način čini dostupnom za popunjavanje građanima i drugim subjektima.

Član 8

**Konsultovanje** u postupku donošenja akta sprovodi se radi prikupljanja primjedbi, predloga i sugestija građana na nacrt akta.

Konsultovanje iz stava 1 ovog člana vrši se putem javne raspave.

Kada obrađivač akta ocijeni da je potrebno konsultovati stručnu javnost, programom javne rasprave će u okviru javne rasprave predvidjeti stručnu raspravu.

III SUBJEKTI UČEŠĆA

Član 9

Subjekti učešća u vršenju javnih poslova su: građani, pravna lica, mjesne zajednice, nevladine organizacije, strukovne komore i udruženja i drugi zainteresovani subjekti.

IV NAČIN I POSTUPAK KONSULTOVANJA

Prethodno konsultovanje

Član 10

Obrađivač objavljuje obavještenje o pristupanju izradi akta u skladu sa Programom rada Skupštine opštine.

Obavještenje iz stava 1 ovog člana sadrži:

- naziv akta,

- način, rokove i mjesto prethodnog konsultovanja,

- pitanja koja su predmet prethodnog konsultovanja,

- uputstva za dostavljanje pisanih ili elektronskih predloga, sugestija i stavova,

- podatke o kontakt osobi, dežurnom telefonu i sl.

Član 11

Prethodno konsultovanje traje najmanje deset dana.

Anketa ili upitnik u pisanoj formi dostavlja se mjesnim zajednicama i drugim zainteresovanim subjektima, u skladu sa medija planom.

Obrađivač dostavlja anketu ili upitnik organu, odnosno službi lokalne uprave nadležnoj za poslove objavljivanja na sajtu opštine Bar.

Popunjene ankete i upitnici mogu se dostaviti pisanim ili elektronskim putem.

Član 12

Obrađivač akta dužan je da obradi podatke prikupljene u postupku prethodnog konsultovanja i sačini izvještaj o rezultatima prethodnog konsultovanja, u roku od osam dana od dana završetka postupka.

Izvještaj iz st. 1 ovog člana sadrži: naziv akta, podatke o obrađivaču, način, mjesto i rok prethodnog konsultovanja, ukupan broj građana i drugih subjekata koji su uzeli učešće u prethodnom konsultovanju, pregled pitanja i pregled iskazanih stavova i interesa građana izraženih brojčano i u procentu po svakom pitanju.

Javna rasprava

Član 13

Na osnovu izvještaja o rezultatima prethodnog konsultovanja iz člana 12 ove odluke obrađivač sačinjava nacrt akta koji dostavlja predsjedniku opštine.

Predsjednik opštine utvrđuje nacrt akta i stavlja akt na javnu raspravu, u skladu sa medija planom i određuje organ opštine koji će sprovesti javnu raspravu.

Organ iz stava 2 ovog člana je dužan da obavještenje o javnoj raspravi, nacrt akta i program javne rasprave učini dostupnim javnosti preko Službe za skupštinske poslove, na način propisan članom 5 ove odluke.

Program javne rasprave sadrži:

- naziv akta koji se stavlja na javnu raspravu,

- naziv nadležnog organa koji sprovodi javnu raspravu,

-zainteresovane subjekte i medije kojima se neposredno dostavlja nacrt akta i program javne rasprave,

- vrijeme i način održavanja javne rasprave,

- uputstvo za dostavljanja primjedbi, prijedloga i sugestija,

- ime, prezime i kontakt podaci službenika zaduženog za informisanje o javnoj raspravi,

- druge podatke neophodne za javne rasprave.

Član 14

Nacrt akta i program javne rasprave su dostupni u prostorijama organa Opštine, na sajtu opštine Bar i u mjesnim zajednicama na teritoriji opštine Bar.

Obrađivač može organizovati termin za javnu raspravu u mjesnim zajedinicama i na drugim odgovarajućim mjestima.

Javna rasprava se radi racionalnosti može organizovati istovremeno za više mjesnih zajednica, odnosno za više zainteresovanih subjekata.

Ukoliko javna rasprava nije organizovana na način propisan stavom 2 ovog člana, organizuje se centralna javna rasprava u roku utvrđenom za javnu raspravu.

Učešće na javnoj raspravi se obezbjeđuje i dostavljanjem predloga i sugestija obrađivaču elektronskim putem na e-mail adresu ili u pisanoj formi putem pošte, u Građanskom birou, u kutiji za primjedbe, kao i na druge načine utvrđene programom javne rasprave.

Stručna rasprava organizuje se putem okruglih stolova ili stručnih skupova, dostavljanjem pisanih stavova stručne javnosti obrađivaču neposredno ili elektronskim putem.

U toku javne rasprave, po mogućnosti se koriste tehnička audio-vizuelna sredstva, koja obezbjeđuju bolje razumijevanje akta koji je predmet javne rasprave, gestovni govor, odnosno audiotonski zapis ili Brajevo pismo.

Javna rasprava traje najmanje 15 dana.

Član 15

Javnoj raspravi po mjesnim zajednicama, odnosno centralnoj ili stručnoj raspravi obavezno prisustvuje predstavnik obrađivača, mjesne zajednice na čijem području se ona organizuje i stručna lica koja mogu doprinijeti kvalitetu javne rasprave.

Građani na javnoj raspravi mogu dati svoje predloge, primjedbe i sugestije usmeno ili pisanim putem.

O primjedbama, predlozimai sugestijama iz stava 2 ovog člana sačinjava se izvještaj.

Centralna i stručna javna rasprava se organizuje u prostoru koji je pristupačan osobama sa invaliditetom.

Član 16

Organizator javne rasprave dužan je da učesnicima javne rasprave dostavi evaluacione listiće radi ocjenjivanja njenog kvaliteta i uspješnosti.

Ocjenjivanje kvaliteta i uspješnosti javne rasprave omogućava se i građanima koji daju svoje primjedbe, predloge i sugestije elektronskim putem.

Ocjenjivanje iz ovog člana vrši se zaokruživanjem numerički izražene vrijednosti kvaliteta i uspješnosti javne rasprave.

Član 17

Obrađivač je dužan da sačini izvještaj o javnoj raspravi u roku od 10 dana od isteka roka za javnu raspravu i da ga objavi na internet stranici Opštine.

Izvještaj o javnoj raspravi sadrži:

- naziv organa koji je sproveo javnu raspravu;

- naziv nacrta akta koji je predmet javne rasprave;

- podatke o ovlašćenim predstavnicima obrađivača, mjesne zajednice i stručnim licima koja su učestvovala u javnoj raspravi;

- podatke o broju učesnika u javnoj raspravi i predstavnika medija;

- vrijeme, mjesto i način održavanja javne rasprave;

- dostavljene primjedbe, predloge i sugestije građana u usmenom, pisanom ili elektronskom obliku sa podacima o podnosiocu, načinu i roku dostavljanja;

- razloge prihvatanja, odnosno neprihvatanja primjedbi, predloga i sugestija;

- prosječnu ocjenu kvaliteta i uspješnosti javne rasprave,

- druge podatke od značaja za sprovođenje javne rasprave.

Izvještaj o stručnoj raspravi predstavlja sastavni dio izvještaja o javnoj raspravi.

Izvještaj o javnoj raspravi dostavlja se učesniku javne rasprave na njegov zahtjev, ukoliko je dao podatke potrebne za dostavu.

Član 18

Kutija za primjedbe, predloge i sugestije građana prazni se, po pravilu jednom nedeljno.

O primjedbama, predlozima i sugestijama iz stava 1 ovog člana podnosiocu se daje povratna informacija, ukoliko je ostavio podatke potrebne za dostavu.

V NADZOR

Član 19

Nadzor nad sprovođenjem ove odluke vrši predsjednik Opštine.

VI PRELAZNA I ZAVRŠNA ODREDBA

Član 20

Stupanjem na snagu ove odluke prestaje da važi Odluka o učešću lokalnog stanovništva u vršenju javnih poslova ("Službeni list RCG - opštinski propisi", br. 33/05 i Službeni list Crne Gore - opštinski propisi", br. 27/12)

**Član 21**

Ova odluka stupa na snagu osmog dana od dana objavljivanja u "Službenom listu Crne Gore - Opštinski propisi".

Broj: 030-016/21-315

Bar, 08.07.2021. godine SKUPŠTINA OPŠTINE BAR

Predsjednica,

Milena Božović s.r.